RO Jurnalul Ofícial al Uniunii Europene 55

31998D0577



JURNALUL OFÍCIAL AL UNIUNII EUROPENE

DECIZIA COMISIEI

din 16 septembrie 1998

de stabilire a unei reglementări tehnice comune privind terminalele cu deschidere foarte mică (VSAT) care operează în benzile de frecvență de 4/6 GHz

[notificată cu numărul C(1998) 2723]

(Text cu relevanță pentru SEE)

(98/577/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 98/13/CE a Parlamentului European și a Consiliului din 12 februarie 1998 privind echipamentele terminale de telecomunicații și echipamentele de stații terestre de comunicații prin satelit, inclusiv recunoașterea reciprocă a conformității lor (1), în special articolul 7 alineatul (2) a doua liniuță,

întrucât Comisia adoptă măsura ce identifică tipul de echipament de stație terestră de comunicații prin satelit pentru care este necesară o reglementare tehnică comună, precum și declarația aferentă privind domeniul acestei reglementări, în conformitate cu articolul 7 alineatul (2) prima liniuță din Directiva 98/13/CE;

întrucât trebuie să se adopte standardele armonizate corespunzătoare sau o parte din aceste standarde de punere în practică a cerințelor esențiale care trebuie transpuse în reglementări tehnice comune;

întrucât, pentru a menține accesul pe piață pentru producători, este necesar să se permită aranjamente tranzitorii privind echipamentele aprobate în conformitate cu reglementările de drept intern în materie de omologare;

întrucât propunerea a fost supusă Comitetului de aprobare a echipamentelor de telecomunicații (ACTE), în conformitate cu articolul 29 alineatul (2);

întrucât reglementarea tehnică comună prevăzută de prezenta decizie este conformă cu avizul ACTE,

ADOPTĂ PREZENTA DECIZIE:

Articolul 1

(1) Prezenta decizie se aplică echipamentelor de stații terestre de comunicații prin satelit menționate în standardul armonizat definit la articolul 2 alineatul (1).

(2) Prezenta decizie stabilește o reglementare tehnică comună referitoare la terminale cu deschidere foarte mică (VSAT) care operează în benzile de frecvență de 4/6 GHz.

Articolul 2

(1) Reglementarea tehnică comună include standardul armonizat care a fost elaborat de organismul de standardizare competent pentru punerea în practică, în măsura posibilului, a cerințelor esențiale prevăzute la articolul 17 din Directiva 98/13/CE. Trimiterea la acest standard figurează în anexă.

(2) Echipamentele de stații terestre de comunicații prin satelit menționate în prezenta decizie sunt conforme cu reglementarea tehnică comună prevăzută la alineatul (1), îndeplinesc cerințele esențiale menționate la articolul 5 literele (a) și (b) din Directiva 98/13/CE și îndeplinesc cerințele altor directive aplicabile, în special ale Directivelor 73/23/CEE (2) și 89/336/CEE ale Consiliului (3).

Articolul 3

Organismele notificate desemnate pentru a duce la bun sfârșit procedurile menționate la articolul 10 din Directiva 98/13/CE folosesc sau garantează folosirea, privind echipamentele de stații terestre de comunicații prin satelit menționate la articolul 1 alineatul (1) din prezenta decizie, elemente aplicabile ale standardului armonizat menționat în anexă după notificarea prezentei decizii.

Articolul 4

(1) Reglementările de drept intern în materie de omologare referitoare la echipamentele menționate în standardul armonizat menționat de anexă nu se mai aplică la trei luni de la data adoptării prezentei decizii.

(2) Echipamentele de stații terestre de comunicații prin satelit aprobate în conformitate cu reglementările de drept intern menționate pot continua să fie comercializate pe piața lor națională, respectiv să fie puse în funcțiune.

Articolul 5

Prezenta decizie se adresează statelor membre.

Adoptată la Bruxelles,16 septembrie 1998. Pentru Comisie Martin BANGEMANN Membru al Comisiei

(1) JO L 74, 12.3.1998, p. 1.

(2) JO L 77, 26.3.1973, p. 29.

(3) JO L 139, 23.5.1989, p. 19.

ANEXĂ

Trimitere la standardul armonizat aplicabil

Standardul armonizat prevăzut la articolul 2 din prezenta decizie este următorul:

Satellite Earth Stations and Systems (SES);

Very Small Aperture Terminal (VSAT) transmit-only, transmit-and-receive, receive-only satellite earth stations operating in the 4 GHz and 6 GHz frequency bands

[Stații terestre și sisteme de comunicații prin satelit (SES); stații terestre de comunicații prin satelit de tip VSAT (terminal cu deschidere foarte mică) care operează numai în emisie, numai în recepție sau în emisie/recepție în benzile de frecvență de 4 GHz și 6 GHz]

ETSI

Institutul European de Standarde în Telecomunicații

Secretariatul ETSI

TBR 43 – mai 1998

(cu excepția introducerii)

Informații suplimentare

Institutul European de Standarde în Telecomunicații este recunoscut în conformitate cu Directiva 83/189/CEE a Consiliului (1).

Standardul armonizat menționat anterior a fost elaborat în temeiul unui mandat emis în conformitate cu procedurile aplicabile din Directiva 83/189/CEE.

Textul integral al standardului armonizat menționat anterior poate fi obținut de la:

Institutul European de Standarde în Telecomunicații 650, route des Lucioles F-06921 Sophia Antipolis Cedex Comisia Europeană DG XIII/A/2 – (BU 31, 1/7) Rue de la Loi/Wetstraat 200 B-1049 Bruxelles

sau de la orice alt organism responsabil de difuzarea standardelor ETSI, a căror listă figurează la adresa Internet www.ispo.cec.be.

(1) JO L 109, 26.4.1983, p. 8.